Verskeping van skape uit SA voorlopig gestaak | Maroela Media
Die verskeping van lewende skape na die Midde-Ooste sal voorlopig nie meer vanuit Suid-Afrika plaasvind nie.
Die internasionale uitvoermaatskappy Al Mawashi sê Australië is nou die primêre voorsieningskettingvennoot vir lewende uitvoere na Koeweit nadat hulle enkele "uitdagings" hiermee in Suid-Afrika ervaar het.
JP Roodt, Al Mawashi se woordvoerder in Suid-Afrika, het in 'n verklaring bevestig hulle het Saterdag 'n besending skape in Wes-Australië gaan haal. Hy sê Koeweit sal na alle waarskynlikheid sy Australiese filiaal kies vir die verkryging van lewende diere "totdat Suid-Afrika se regering en nywerheid sy huis in orde kry".
"Australië se veebedryf is geskaal om te reageer op die eise van die Midde-Ooste. Suid-Afrika is 'n opkomende mark en moet 'n vennoot van Koeweit word," het Roodt gesê.
"In Suid-Afrika is daar sistemiese kwessies wat verband hou met voorsieningskettings en regulasies, asook ondoeltreffendheid van Transnet."
Volgens Roodt hou die Suid-Afrikaanse regering aan om sy voete te sleep met betrekking tot riglyne vir die vervoer van diere oorsee. "Dit is nou amper 'n jaar nadat belanghebbendes genooi is om kommentaar te lewer en voorleggings oor konsepriglyne te maak, en steeds is die riglyne nie vasgestel nie."
Die Nasionale Dierebeskermingsvereniging (NDBV) sê op sy beurt hy veg sedert 2019 onverpoos om Suid-Afrika se diere te beskerm teen lewende verskeping en beskou die nuutste verwikkeling as 'n reuse oorwinning. "Ons is verheug om te hoor dat skape uit Australië verskeep sal word, en ons is so dankbaar vir almal wat aan ons kant geveg het," het Marcelle Meredith, uitvoerende direkteur van die NDBV, gesê.
Die DBV se hofsaak teen Al Mawashi duur al twee jaar. Die appèlhof het verlede jaar die NDBV se aansoek om verlof tot appèl oor die verskeping van lewende skape van die hand gewys. Die NDBV was vanjaar weer terug in die hof om te vra dat daar 'n permanente verbod op die verskeping van lewende hawe geplaas word.
Die NDBV meen die skape word in onmenslike toestande aangehou en uiteindelik geslag. Die organisasie wil hê dat die vervoer van lewende skape na die Midde-Ooste verbied word en dat skape eerder in Suid-Afrika geslag word.
Miskien kan skaapvleis nou weer goedkoper word. Waar in jou lewe het jy gedink jy kan meer vir tjops vra as vir Ribeye?